ครม.เห็นชอบร่างกฎกระทรวงเรื่องการตั้งครรภ์ในวัยเรียน ให้สิทธินักเรียนหรือนักศึกษาสามารถตัดสินใจย้ายสถานศึกษาหรือไม่ ตามความยินยอม ห้ามไล่ออก
นางสาวทิพานัน ศิริชนะ รองโฆษกประจำสำนักนายกรัฐมนตรี แถลงมติคณะรัฐมนตรีมีมติเห็นชอบร่างกฎกระทรวง ในการกำกับดูแลเรื่องการตั้งครรภ์ในวัยเรียน  ให้เป็นกฎกระทรวงเพื่อกำหนดประเภทของสถานศึกษาและการดำเนินการของสถานศึกษา ในการป้องกันและแก้ไขปัญหาการตั้งครรภ์ในวัยรุ่น เพื่ออุดช่องว่างกรณีที่มีการตั้งครรภ์ในวัยเรียนและอาจถูกบังคับให้มีการย้ายสถานศึกษา เพื่อลดความเหลื่อมล้ำเนื่องจากการเข้ารับการศึกษาเป็นสิทธิ์ของทุกคน โดยมีการพบว่า นักเรียนหรือนักศึกษาที่ตั้งครรภ์ อาจถูกบังคับให้ออกจากระบบการศึกษาหรือบังคับให้มีการย้ายสถานศึกษาโดยไม่เต็มใจ จนอาจทำให้เกิดข้อจำกัดในเรื่องการศึกษาต่อ คณะรัฐมนตรีจึงได้พิจารณาเรื่องของการแก้ไขกฎกระทรวง โดยกระทรวงศึกษาธิการเสนอให้มีการเพิ่มบทบัญญัติในข้อ 7 ของกฎกระทรวง ในการกำหนดประเภทของสถานศึกษาและการดำเนินการของสถานศึกษา เพื่อป้องกันและแก้ไขปัญหาการตั้งครรภ์ในวัยรุ่น จากเดิมกฎกระทรวงข้อนี้ได้มีกำหนดไว้ ในปี 2561 ว่า  สถานศึกษาที่มีนักเรียนหรือนักศึกษาที่ตั้งครรภ์อยู่ในสถานศึกษา ต้องไม่ให้นักเรียนหรือนักศึกษานั้นออกจากสถานศึกษาดังกล่าว เว้นแต่เป็นการย้ายสถานศึกษา ซึ่งกฎกระทรวงใหม่จะมีการแก้ไขเพิ่มเติมในส่วนที่เป็นข้อยกเว้นคือ สถานศึกษาตามข้อ 2  ที่มีนักเรียนหรือนักศึกษาตั้งครรภ์อยู่ในสถานศึกษา ต้องไม่ให้นักเรียนหรือนักศึกษานั้นออกจากสถานศึกษาดังกล่าว เว้นแต่เป็นการย้ายสถานศึกษาตามเจตนารมย์ของนักเรียนหรือนักศึกษาที่ตั้งครรภ์เอง โดยต้องเป็นไปด้วยความยินยอมของนักเรียนหรือนักศึกษาที่ตั้งครรภ์ ซึ่งเรื่องนี้จะทำให้ช่วยอุดช่องว่าง ปัญหาที่เกิดขึ้นในทางปฏิบัติ อีกทั้งเพื่อให้สิทธิกับนักเรียนนักศึกษาที่ตั้งครรภ์ในช่วงวัยรุ่น สามารถที่จะศึกษาอยู่ในสถานศึกษาเดิมหรือย้ายสถานศึกษาตามความประสงค์ได้